Το **εμβόλιο ανεμοβλογιάς**, γνωστό επίσης ως**εμβόλιο ανεμευλογιάς**, είναι ένα εμβόλιο που προστατεύει από την ανεμοβλογιά. Μία δόση αποτρέπει το 95% ήπιας μορφής της νόσου και το 100% σοβαρής μορφής της νόσου. Δύο δόσεις του εμβολίου είναι πιο αποτελεσματικές από ό,τι η μία. Εφόσον χορηγηθεί σε άτομα που δεν έχουν ανοσοποιηθεί εντός πέντε ημερών από την έκθεση στην ανεμοβλογιά, αποτρέπει τα περισσότερα κρούσματα της νόσου. Ο εμβολιασμός μεγάλου μέρους του πληθυσμού προστατεύει επίσης τα ανεμβολίαστα άτομα. Χορηγείται με υποδόρια ένεση.

Ο Παγκόσμιος Οργανισμός Υγείας (ΠΟΥ) συνιστά τον εμβολιασμό ρουτίνας, μόνο αν μια χώρα μπορεί να διασφαλίσει τον εμβολιασμό του 80% του πληθυσμού. Αν εμβολιαστεί μόνο το 20 έως 80% του πληθυσμού, υπάρχει πιθανότητα μετάδοσης της νόσου σε περισσότερα άτομα μεγαλύτερης ηλικίας, οπότε και μπορεί να επιδεινωθεί το συνολικό αποτέλεσμα. Συνιστώνται μία ή δύο δόσεις του εμβολίου. Στις Ηνωμένες Πολιτείες συνιστώνται  δύο δόσεις ξεκινώντας από την ηλικία των δώδεκα με δεκαπέντε μηνών. Ήδη από το 2012 στις περισσότερες Ευρωπαϊκές χώρες συνιστάται ο εμβολιασμός για όλα τα παιδιά ή για όσα ανήκουν σε ομάδες υψηλού κινδύνου. Λόγω κόστους όμως, το εμβόλιο δεν προσφέρεται σε όλες τις χώρες.

Το εμβόλιο είναι πολύ ασφαλές. Στις μικρότερης σημασίας παρενέργειες περιλαμβάνονται πόνος στο σημείο της έγχυσης, πυρετός και εξάνθημα. Σπάνια εκδηλώνοται σοβαρές ανεπιθύμητες ενέργειες, οι οποίες και εμφανίζονται κυρίως σε άτομα με κακή λειτουργία του ανοσοποιητικού συστήματος. Θα πρέπει να χορηγείται προσεκτικά σε άτομα με HIV/AIDS. Δεν συνιστάται κατά την εγκυμοσύνη, ωστόσο τις λίγες φορές που έχει χορηγηθεί στη διάρκεια της εγκυμοσύνης δεν αναφέρθηκαν προβλήματα. Το εμβόλιο είναι διαθέσιμο είτε μεμονωμένα είτε σε συνδυασμό με το εμβόλιο MMR. Αποτελείται από τον εξασθενημένο ιό.

Το εμβόλιο της ανεμοβλογιάς έγινε για πρώτη φορά εμπορικά διαθέσιμο το 1984. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, την πιο σημαντική φαρμακευτική αγωγή που απαιτείται για ένα βασικό σύστημα υγείας. Στις Ηνωμένες Πολιτείες η τιμή του κυμαίνεται μεταξύ 100 και 200 δολαρίων.

Παραπομπές
----------

1. 1 2 3 4 5  «Chickenpox (Varicella) Vaccine Safety». *CDC*. 27 Οκτωβρίου 2015. Ανακτήθηκε στις 15 Δεκεμβρίου 2015.
2. 1 2 3 4 5 6  «Varicella and herpes zoster vaccines: WHO position paper, June 2014.». *Releve epidemiologique hebdomadaire / Section d'hygiene du Secretariat de la Societe des Nations = Weekly epidemiological record / Health Section of the Secretariat of the League of Nations* **89** (25): 265–87. 20 June 2014. PMID 24983077. .
3. ↑  Carrillo-Santisteve, P; Lopalco, PL (May 2014). «Varicella vaccination: a laboured take-off.». *Clinical microbiology and infection : the official publication of the European Society of Clinical Microbiology and Infectious Diseases* **20 Suppl 5**: 86–91. doi:10.1111/1469-0691.12580. PMID 24494784.
4. ↑  Flatt, A; Breuer, J (September 2012). «Varicella vaccines.». *British medical bulletin* **103** (1): 115–27. doi:10.1093/bmb/lds019. PMID 22859715.
5. ↑  «WHO Model List of EssentialMedicines» (PDF). *World Health Organization*. Οκτωβρίου 2013. Ανακτήθηκε στις 22 Απριλίου 2014.
6. ↑  Hamilton, Richart (2015). *Tarascon Pocket Pharmacopoeia 2015 Deluxe Lab-Coat Edition*. Jones & Bartlett Learning. σελ. 318. ISBN 9781284057560.